RT ย้ำเป้ารายได้ปีนี้โต 20% ลุยชิงงานรถไฟทางคู่ “เด่นชัย-เชียงราย” พ.ค.นี้
RT ย้ำเป้ารายได้ปีนี้โต 20% ตุนงานในมือ 3.5 พันลบ. ทยอยรับรู้ฯ ปี 64 ราว 70% พร้อมลุยชิงงานรถไฟทางคู่ “เด่นชัย-เชียงราย” คาดเปิดประมูลพ.ค.นี้
RT ย้ำเป้ารายได้ปีนี้โต 20% ตุนงานในมือ 3.5 พันลบ. ทยอยรับรู้ฯ ปี 64 ราว 70% พร้อมลุยชิงงานรถไฟทางคู่ “เด่นชัย-เชียงราย” คาดเปิดประมูลพ.ค.นี้
23 มี.ค. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยว่า บริษัทยังคงเป้าหมายรายได้ปี 64 เติบโต 20% จากปีก่อนที่มีรายได้ 2,823.33 ล้านบาท ปัจจัยหนุนมาจากมูลค่างานคงเหลือ (Backlog) ที่มีอยู่ถึง 3,552 ล้านบาท คาดว่าจะสามารถทยอยรับรู้รายได้ในปีนี้ราว 70%
โดยแบ่งเป็น งานก่อสร้างอุโมงค์รถไฟทางคู่ มาบกะเบา ทั้งหมด 2 สัญญา มูลค่ารวม 2,951 ล้านบาท โดยสัญญาแรกดำเนินการไปแล้ว 81.6% และสัญญาที่สอง เป็นงานเพิ่มเติม ดำเนินการไปแล้ว 3.3%, งานก่อสร้างอุโมงค์ส่งน้ำ-แม่แตง จ.เชียงใหม่ มูลค่ารวม 2,885 ล้านบาท ดำเนินการไปแล้ว 85.6%, งานก่อสร้างบ่อพักและท่อร้อยสายรถไฟฟ้าสายสีเหลือง มูลค่า 1,261 ล้านบาท ดำเนินการไปแล้ว 46.7%, งานระบบชลประทาน ประตูระบายน้ำศรีสองรัก จ.เลย มูลค่ารวม 1,447 ล้านบาท ดำเนินการไปแล้ว 19.6%, งานอุโมงค์ผันน้ำสำหรับการก่อสร้างเขื่อน Dauntri Dam ประเทศกัมพูชา มูลค่า 196 ล้านบาท ดำเนินการไปแล้ว 31.8% และงานขยายถนน จ.สกลนคร มูลค่า 117 ล้านบาท ดำเนินการไปแล้ว 1.1%
ทั้งนี้บริษัทยังมีความพร้อมอย่างมากที่จะเข้าประมูลงานใหม่ โดยเฉพาะโครงการขนาดใหญ่ของภาครัฐ ทั้งในรูปแบบร่วมประมูลด้วยตัวเอง และรับงาน Sub Contact จากบริษัทที่ชนะการประมูล ซึ่งในเร็ว ๆ นี้มีงานสำคัญที่บริษัทติดตามอยู่ คือ โครงการก่อสร้างรถไฟทางคู่ เด่นชัย-เชียงราย มูลค่าโครงการรวม 72,920 ล้านบาท คาดว่าจะเปิดประมูลในเดือนพ.ค.นี้
นอกจากนั้น ในช่วงปี 64-68 ยังมีงานสำคัญที่อยู่ระหว่างการติดตาม ได้แก่ งานโครงการนำสายไฟฟ้าลงใต้ดินในกรุงเทพมหานคร มูลค่า 10,000 ล้านบาท, ปี 65-68 ติดตามงานก่อสร้างทางหลวงแผ่นดิน/งานอุโมงค์ถนน ในโครงการกระทู้ป่าตอง มูลค่า 14,170 ล้านบาท และปี 66-71 ก็มองเข้าประมูลงานในโครงการผันน้ำขุนยวม มูลค่า 65,000 ล้านบาท
“แผนการดำเนินงานในช่วง 3-5 ปีนี้ เรายัง Concentrate อยู่ในงานโครงสร้างพื้นฐาน โดยเฉพาะงานอุโมงค์ ซึ่งการเปลี่ยนแปลงอาจจะไม่มากนัก แต่จะเห็นโอกาสการเติบโตมากขึ้น จากงานโรงไฟฟ้าพลังงานน้ำขนาดเล็ก ขนาดกลางในต่างประเทศ” นายชวลิต กล่าว
 